JEGYZŐKÖNYV

**Készült**: Őcsény Község Önkormányzata Képviselő-testületének 2017. március 01- én 1800 órakor a Községháza tanácskozó termében tartott testületi üléséről.

# Jelen vannak:

Fülöp János polgármester

Csapai János képviselő

Fazekas Zsuzsanna képviselő

Kalányos János képviselő

Kötelesné Hamrik Lilla képviselő

Scultéty Erzsébet képviselő

Kozma Zoltánné alpolgármester

# Tanácskozási joggal:

Dr. Herczig Hajnalka jegyző

**Fülöp János polgármester:** Jó estét kívánok. Sok szeretettel köszöntöm a jegyző Asszonyt, az alpolgármester Asszonyt és a Képviselő-testület tagjait, Megállapítom, hogy a képviselő-testület határozatképes, 7 fő jelen van. Jegyzőkönyv hitelesítőnek felkérem Kozma Zoltánné képviselő Asszonyt, jegyzőkönyvvezetőnek Lovasné Bergmann Magdolnát, a Hivatal munkatársát. Aki ezzel egyetért, kérem, kézfelemeléssel jelezze.

**A Képviselő-testület 7 igen szavazattal, egyhangúlag az alábbi határozatot hozza:**

**47/2017.(III. 1.) Kt számú határozat**

**Őcsény Község Önkormányzatának Képviselő-testülete jegyzőkönyv-hitelestőnek Kozma Zoltánné képviselőt kéri fel.**

**Fülöp János polgármester:** Ismertetném a Napirendi pontokat.

# N A P I R E N D

1. **Javaslat a 2017. évi illetménykiegészítés önkormányzati rendeletben történő szabályozásáról**

Előadó: Fülöp János polgármester

Tárgyalja**:** Pénzügyi Bizottság

1. **Döntés az Őcsényi Konyha szakmai programjáról**

Előadó: Fülöp János polgármester

1. **Döntés 2017. évi Közbeszerzési tervről**

Előadó: Fülöp János polgármester

Tárgyalja**:** Pénzügyi Bizottság

1. **Egyebek**

**Fülöp János polgármester:** Kérném, hogy aki elfogadja a napirendek tárgyalását, az kézfelemeléssel jelezze.

**A Képviselő-testület 7 igen szavazattal, egyhangúlag elfogadja a napirendi pontok tárgyalását.**

1. **Napirend**

**Javaslat a 2017. évi illetménykiegészítés önkormányzati rendeletben történő szabályozásáról**

**Fülöp János polgármester:** Ismerteti az előterjesztést, (az előterjesztés a jegyzőkönyvhöz mellékelve). a felsőfokú dolgozóknak adnánk illetménykiegészítést. A középfokúaknak adnánk 20%-ot, de nem adunk, mert avval is csak a garantált bérminimumot érnék el.

**Fülöp János polgármester:** A napirendi pontot a Pénzügyi Bizottság tárgyalta.

**Fazekas Zsuzsanna a Pénzügyi Bizottság elnöke:** A napirendet a Pénzügyi Bizottság tárgyalta és a kiegészítéssel elfogadásra javasolja.

**Fülöp János:** Aki a fenti rendelet tervezettel egyetért, kérem, kézfelemeléssel jelezze. (A rendelet a jegyzőkönyvhöz mellékelve.)

**A képviselő-testület 7 igen szavazattal, egyhangúlag az alábbi rendeletet hozza:**

**Őcsény Község Önkormányzata Képviselő-testületének**

**2/2017. (III.2.) önkormányzati rendelete**

**a köztisztviselők 2017. évi illetménykiegészítéséről**

1. **Napirend**

**Döntés az Őcsényi Konyha szakmai programjáról**

**Fülöp János polgármester:** Ismerteti az előterjesztést, (az előterjesztés a jegyzőkönyvhöz mellékelve). Jelenleg a községünkben 18 fő részesül ilyen szolgáltatásban. Ez év közben 1-2 fővel emelkedik, vagy csökken.

**dr. Herczig Hajnalka jegyző:** A konyhának szükséges, hogy legyen szakmai programja. Ennek korábban volt egy előzménye, az már idejétmúlt volt, ez kiegészítésekkel felfrissítésre került.

**Fülöp János polgármester:** Ismerteti a határozati javaslatot (a határozati javaslat a jegyzőkönyvhöz mellékelve). Aki ezzel egyetért, kérem, kézfelemeléssel jelezze.

**A képviselő-testület 7 igen szavazattal az alábbi határozatot hozza:**

**48/2017. (III.1.) Kt számú határozat**

Őcsény Község Önkormányzatának Képviselő–testülete az előterjesztés 1. számú mellékletének megfelelő tartalommal elfogadja az Őcsényi Konyha szakmai programját.

Felelős: Fülöp János polgármester

Határidő: azonnal

Határozatról értesül: Tolna Megyei Kormányhivatal Hatósági Főosztálya

Őcsényi Konyha intézményvezetője

Irattár

1. **Napirend**

**Döntés 2017. évi Közbeszerzési tervről**

**Fülöp János polgármester:** Ismerteti az előterjesztést, (az előterjesztés a jegyzőkönyvhöz mellékelve). Idén közbeszerzésre kerül a repülőtér TOP-os pályázata. A Külterületi helyi közutak fejlesztése VP6-7.2.1-7.4.1.2-16 pályázatunk, ha nyer, az is közbeszerzés köteles lesz. A műfüves nyertes pályázatunk esetében a közbeszerzést az MLSZ bonyolítja. A konyha felújítására és eszközeinek pótlására is szeretnénk egy pályázatot benyújtani, melyhez április 28.-án nyílik meg a felület. Jövő héten kell készíttetnünk egy statikus vizsgálatot, mert hátul az épület sarkánál megnyílt a fal. Korábban pince volt ott, illetve a katolikus templom csapadékvize is oda folyt. A pályázati összegből szeretnénk az épület sarkát megerősíteni, székeket, asztalokat vásárolni.

**Kozma Zoltánné képviselő:** Én fa széket javasolnék. Erdélyben bükkfából csinálnak ilyen székeket az asztalosok. Ezek nagyon strapabíróak. Még az áfa-t sem kell befizetni. Az Unió területén bárhol be lehet szerezni.

**Fülöp János polgármester:** Majd kérünk árajánlatot. Megnézzük, milyent találunk. Esetleg mi keressük meg a gyártót és kérünk tőle is árajánlatot.

**Scultéty Erzsébet képviselő:** A fa szék nehéz, és nehezebben tartható tisztán.

**Fülöp János polgármester:** Igen nagyüzemi étkezéshez, ami volt az jó volt, de rendezvényekhez kényelmetlennek bizonyult.

**Scultéty Erzsébet képviselő:** Akkor a kettő között kell eldönteni milyen legyen.

**Fazekas Zsuzsanna képviselő:** Ez a pályázat 100%-os támogatottságú?

**Fülöp János polgármester:** Nem, szükséges hozzá 15% önerő.

**dr. Herczig Hajnalka jegyző:** Kb. 6 millió forint önerő kell hozzá.

**Fülöp János polgármester:** A napirendi pontot a Pénzügyi Bizottság tárgyalta.

**Fazekas Zsuzsanna a Pénzügyi Bizottság elnöke:** A napirendet a Pénzügyi Bizottság tárgyalta és a módosításokkal elfogadásra javasolja.

**Fülöp János polgármester:** Ismerteti a határozati javaslatot (a határozati javaslat a jegyzőkönyvhöz mellékelve). Aki ezzel egyetért, kérem, kézfelemeléssel jelezze.

**A képviselő-testület 7 igen szavazattal az alábbi határozatot hozza:**

**49/2017.(III. 1.) Kt számú határozat**

Őcsény Község Önkormányzatának Képviselő-testülete a 2017. évi közbeszerzési tervet az előterjesztés melléklete szerinti tartalommal elfogadja.

Felelős: Fülöp János polgármester

Határidő: 2017. március 31.

Határozatról értesül: Pályázatíró

Pénzügy

Irattár

1. **Egyebek**
2. **Döntés a 2017. évi első közmeghallgatás időpontjáról**

**Fülöp János polgármester:** Ismerteti az előterjesztést, (az előterjesztés a jegyzőkönyvhöz mellékelve).

**Fülöp János polgármester:** Ismerteti a határozati javaslatot (a határozati javaslat a jegyzőkönyvhöz mellékelve). Aki ezzel egyetért, kérem, kézfelemeléssel jelezze.

**A képviselő-testület 7 igen szavazattal az alábbi határozatot hozza:**

**50/2017. (III.1.) Kt számú határozat**

Őcsény Község Önkormányzatának Képviselő – testülete 2017. április 3. napján (hétfőn) 1800 órára közmeghallgatást hív össze a Közösségi Házba a Német Nemzetiségi és a Cigány Nemzetiségi Önkormányzatokkal közösen az alábbi napirendi pontokkal:

**I. A települési Önkormányzat közmeghallgatásának napirendje:**

1**.** A 2016. évi tervek megvalósulásának értékelése

Előadó: Fülöp János polgármester

2. A 2017. évi célkitűzések

Előadó: Fülöp János polgármester

3. Egyebek (észrevételek, hozzászólások)

**II. A Cigány Nemzetiségi Önkormányzat közmeghallgatásának napirendje:**

1. A 2016. évi tervek megvalósulásának értékelése

Előadó: Kalányos János elnök

2. Egyebek (észrevételek, hozzászólások)

**III. A Német Nemzetiségi Önkormányzat közmeghallgatásának napirendje:**

1. A 2016. évi tervek megvalósulásának értékelése

Előadó: Hamar Vilmos elnök

2. Egyebek (észrevételek, hozzászólások)

1. **A Partnerségi Egyeztetési Szabályzat elfogadása**

**Fülöp János polgármester:** Minden önkormányzatnak Település Arculati Kézikönyvet kell készíttetnie, ehhez szakmai segítséget adnak, pénzt nem. A települési Rendezési Tervek módosítására már nincs lehetőség.

**dr. Herczig Hajnalka jegyző:** 2018. december 31-ig kell egy új településrendezési tervet és rendeletet készíteni.

**Fülöp János polgármester:** Felvesszük a kapcsolatot egy pécsi céggel, mert a Meridián Kft. 4 millió forintos árajánlatot adott. Reméljük, ők fele áráért megcsinálják.

**dr. Herczig Hajnalka jegyző:** A Településarculati Kézikönyv 1 millió forintba kerülne. Ennek október 1-ig el kell készülnie.

**Kozma Zoltánné képviselő:** Lehetne kérni a fotózáshoz a repülősök, vagy Stiener Tamás segítségét.

**dr. Herczig Hajnalka jegyző:** Ehhez mindenképen hozzáértő személy kell. Tehát főépítészt kell alkalmazni. Illetve le van fektetve, hogy nekünk kommunikálunk kell civilekkel. Ezért is van a partnerségi egyeztetési szabályzat. Azért, hogy a partnerek tudjanak róla, észrevételt tudjanak tenni.

**Kozma Zoltánné képviselő:** De van főépítészünk ugye?

**Fülöp János polgármester:** Tavaly volt, de jelenleg nincs. Ez fél évre kb 150 ezer forintba fog kerülni.Ha ezt elfogadjuk, akkor ezt le kell szabályozni a nyilvánosságot be kell vonni. Meg kell határozni azt a kört akit el kell érni. Lakossági Fórumot kezdeményezhetünk ebben az ügyben. Honlapunkon kihirdetésre kerül.

**Kozma Zoltánné képviselő:** És ha nem fogadjuk el?

**dr. Herczig Hajnalka jegyző:** Egy ideig nem okoz gondot, de egy idő után ez már kell a pályázatokhoz is, hogy érvényes HÉSZ-szel rendelkezzünk.

**Kozma Zoltánné képviselő:** Ez nagyon sokba kerül.

**Scultéty Erzsébet képviselő:** De a rendezési tervet meg kell csinálni.

**Fülöp János polgármester:** A HÉSZ módosítását tavaly megcsináltattuk a Meridián Kft.-vel ezért most ne kérjenek plusz 4 millió forintot.

**Scultéty Erzsébet képviselő:** Korábban egy Kaposvári cég dolgozott nekünk.

**Fülöp János polgármester:** Őket is meg lehet keresni.

**Fülöp János polgármester:** Ami kötelező elem azt beletesszük. Tájékoztatást bármikor tudunk adni. Lakossági tájékoztató fórumot tudunk tartani. Honlapunkon is kint lesz.

**Csapai János képviselő:** El kell készíttetni és csak azután kell véleményeztetni velük.

**Kozma Zoltánné képviselő:** Szakmailag gondolom, úgy sem tudnak sokat hozzátenni.

**dr. Herczig Hajnalka jegyző:** Nekünk előzetes tájékoztatási kötelezettségünk is van. Ezért gondoltuk elsősorban a hirdetőtáblán és a honlapon megjelentetni.

**Fülöp János polgármester:** Ismerteti a határozati javaslatot (a határozati javaslat a jegyzőkönyvhöz mellékelve). Aki ezzel egyetért, kérem, kézfelemeléssel jelezze.

**A képviselő-testület 7 igen szavazattal az alábbi határozatot hozza:**

**51/2017.(III. 1.) Kt számú határozat**

Őcsény Község Önkormányzata Képviselő-testülete az előterjesztés melléklete szerinti tartalommal elfogadja Őcsény Község Önkormányzata Képviselő-testületének Partnerségi Egyeztetési Szabályzatát.

Felelős: Fülöp János polgármester

Határidő: 2017. március 5.

Határozatról értesül: Pénzügy

Irattár

**3. Döntés Eseti Bizottság létrehozásáról**

**Fülöp János polgármester:** Ismerteti az előterjesztést, (az előterjesztés a jegyzőkönyvhöz mellékelve).

**Fülöp János polgármester:** Ismerteti a határozati javaslatot (a határozati javaslat a jegyzőkönyvhöz mellékelve). Javaslom, hogy a Pénzügyi Bizottság tagjait nevezzük ki az Eseti Bizottság tagjaivá. Az ő véleményezésük alapján döntsön a testület a civil szervezetek támogatásának mértékéről. Aki ezzel egyetért, az kérem, kézfelemeléssel jelezze.

**A képviselő-testület 4 igen 3 tartózkodás szavazattal az alábbi határozatot hozza:**

**52/2017.(III. 1.) Kt számú határozat**

Őcsény Község Önkormányzatának Képviselő-testülete a Civil szervezetek támogatásának odaítélésére Eseti Bizottságot hoz létre az Őcsény Község Önkormányzatának Szervezeti és Működési Szabályzatáról szóló 1/2013. (II. 1.) önkormányzati rendelet 63.§-a alapján az alábbiak szerint:

1. A bizottság neve: Civil Szervezetek Támogatását Elosztó Bizottság
2. A bizottság feladata: A költségvetési rendeletben szereplő civilszervezetek támogatásának elosztása
3. A bizottság 3 fő települési képviselőből áll.
4. A bizottság megbízatása a költségvetési keret elosztását követő testületi ülésig tart.
5. A bizottság tagjai:

Fazekas Zsuzsanna elnök

Kötelesné Hamrik Lilla tag

Kalányos János tag

**Egyebek:**

**Fülöp János polgármester:** A március 15-i Ünnepség 16: 00 órakor kezdődik a Református Gyülekezeti Házban, utána a civil szervezetekkel közösen koszorúzás lesz a kopjafánál.

**Kötelesné Hamrik Lilla képviselő:** Érdeklődnék a háziorvos felől.

**Fülöp János polgármester:** Konkrétan nem jelentkezett még senki. Visszatartó erő az ügyelet. Pedig az ügyeleti díjakat Szekszárd város megemelte. Ez a hónap még biztosan helyettesítésekkel telik. A pályázatot úgy írtuk ki, hogy a pályázó rendelkezzen háziorvosi szakvizsgával, 10 éves gyakorlattal. Szolgálati lakást is adunk. Mi már örülnénk, ha valaki jönne kevesebb gyakorlattal is. Sajnos Szekszárdon is 3-4 körzetben betöltetlen a háziorvosi állás.

**Kötelesné Hamrik Lilla képviselő:** És mi lenne, ha újra kiírnánk a pályázatot 3-4 év gyakorlattal. Dr. Klézli felajánlotta, hogy betanítja a fiatal kezdő orvost. Az sem egy utolsó szempont, hogy ez egy teljesen felújított, korszerű rendelő.

**Fülöp János polgármester:** Jó akkor kiírjuk újra a pályázatot kevesebb gyakorlattal, szolgálati lakással, kártyaszámmal.

**Fülöp János polgármester:** Kérdése, észrevétele még valakinek? Ha nincs, akkor a testületi ülést 18:55 órakor bezárom.

kmf.

Fülöp János dr. Herczig Hajnalka

polgármester jegyző

Jegyzőkönyv hitelesítő:

Kozma Zoltánné

képviselő